REGOLAMENT TAL-KUMMISSJONI (KE) Nru 77/2005
tat-13 ta' Jannar 2005
li jemenda r-Regolament tal-Kunsill (KEE) Nru 574/72 li jfassal il-proċedura għall-implimentazzjoni tar-Regolament (KEE) Nru 1408/71 dwar l-applikazzjoni ta’ skemi tas-sigurtà soċjali għal persuni impjegati, persuni li jaħdmu għal rashom u għal membri tal-familji tagħhom li qed jiċċaqilqu fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 574/72 tal-21 ta’ Marzu 1972 li jfassal il-proċedura għall-implimentazzjoni tar-Regolament (KEE) Nru 1408/71 dwar l-applikazzjoni ta’ skemi ta’ sigurtà soċjali għal persuni impjegati, persuni li jaħdmu għal rashom u għal membri tal-familji tagħhom li qed jiċċaqilqu fil-Komunità (1), u b’mod partikolari l-Artikolu 122 tiegħu,
Billi:
(1)
Ċerti Stati Membri jew l-awtoritajiet kompetenti tagħhom talbu emendi għall-Annessi għar-Regolament (KEE) Nru 574/72, skond il-proċedura mfassla fih.
(2)
L-emendi proposti jiġu minn deċiżjonijiet meħuda mill-Istati Membri kkonċernati jew l-awtoritajiet kompetenti tagħhom li jagħżlu l-awtoritajiet li huma responsabbli sabiex jassiguraw li l-leġislazzjoni tas-sigurtà soċjali hi implimentata skond il-liġi tal-Komunità.
(3)
L-iskemi li għandhom jittieħdu in kunsiderazzjoni fil-kalkolazzjoni tan-nefqa annwali medja tal-benefiċċji f’oġġetti, skond l-Artikolu 94 u l-Artikolu 95 tar-Regolament (KEE) 574/72 huma elenkati fl-Anness 9.
(4)
L-opinjoni unanima tal-Kummissjoni Amministrattiva dwar is-Sigurtà Soċjali għall-Ħaddiema li Jmorru Jaħdmu f’Pajjiżi Oħra intlaħqet,
ADOTTAT DAN IR-REGOLAMENT:
Artikolu 1
L-Annessi 1 sa 5, u l-Annessi 7, 9 u 10 tar-Regolament (KEE) Nru 574/72 huma emendati skond l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar it-13 ta' Jannar 2005.